ОШ „Киш Ференц“

Свилојево

Главна 52

Деловодни број: 01-482-1/20

**ОБАВЕШТЕЊЕ ЗА НАСТАВНИКЕ, РОДИТЕЉЕ И УЧЕНИКЕ**

Од дана 30.11.2020. по упутствима Министарства од 27.11.2020. сви ученици од петог до осмог разреда прелазе на наставу на даљину, док ученици нижих разреда наставу прате у школи, као и до сада .

Настава на даљину се одвија у реалном времену што значи да почиње у 8h, те су наставници у обавези да тада и поставе радни материјал и назначе рок за слање домаћих задатака. Редовно се бележе изостанци ученика, као и њихово праћење напредовања у раду. Сваки ученик је у обавези да на почетку сваког часа пошаље поруку о својој присутности у учионици у којој се налази. Наставници су дужни да на основу тога воде белешке и попуне ЕсДневник. Свако неприсуствовање се евидентира и правда као и у условима редовне наставе. Зато је важно да се настава на даљину схвати једнако озбиљно као и редовна настава. Родитељи деце која нису у могућности да присуствују настави у реалном времену, дужни су да то пријаве разредном старешини као и време када ће то урадити у току дана. Непријављивање ће се сматрати као неприсуствовање часу. Тим поводом подсећамо наставнике да у одређеном броју породица на исти начин наставу прати више деце и због тога је пожељно снимити онлајн предавање, садржај, видео запис који ће бити доступни ученицима на захтев.

 Због преласка на наставу на даљину направљена је измена у распореду за ученике виших разреда. Испод се налази распоред почињања и завршетка часова.

|  |  |
| --- | --- |
|  | ВРЕМЕ |
| 1. час | 8.00-8.30 |
| 2. час | 8.35-9.05 |
| 3. час | 9.20-9.50 |
| 4. час | 09.55-10.25 |
| 5. час | 10.40-11.10 |
| 6. час | 11.15-11.45 |

Наставници су дужни да писмене провере дуже од 15 минута најаве минумум два дана раније, са напоменом о делу градива коју ће та провера да обухвата, уз могућност одлагања исте код ученика који су оправдано спречени да је реализују.

За наставнике је важно да у делу ОП назначе начин пружања додатна подршке за ученике који иду по ИОП-у и припреме материјал на основу тога.

 Google учионица је платформа коју је наша школа изабрала за одвијање наставе на даљину с тога су сви наставници и ученици обавезни да је користе. Наставници ће у учионице додати педагога и директора школе како би и они пратили одвијање наставе на даљину. Уколико неко од ученика није у могућности да прати наставу на даљину путем изабране платформе материјали ће се штампати у школи и по њих ће долазити родитељ или законски заступник детета. Такве ученике наставници су у обавези да пријаве разредном старешини, а он директору како би се материјал обезбедио.

Због спречавања виртуелног насиља и злоупотребе података строго водити рачуна да се приликом слања фотографија и снимака ученику не види лице. У прилогу ће вам бити достављена правила понашања у виртуелној учионици којих би сви требало да се придржавамо.

**Последњи дан наставе на даљину, као и редовне наставе је 18.12.2020.** Закључне оцене ће бити изведене на основу оцена које су ученици добили до увођења наставе на даљину и података о напредовању и оцена које ће добити кроз наставу на даљину. Ако ученик не буде задовољан предлогом закључне оцене моћи ће да се оцени на основу усмене провере непосредно у школи, у договору са предметним наставником и уз поштовање свих епидемиолошких мера.

 Директор школе

 Ксенија Шкрбић

**ПРАВИЛА ПОНАШАЊА У ВИРТУЕЛНИМ УЧИОНИЦАМА**

Драги ученици,

Као што сте до сада поштовали Правила понашања, молимо вас да и даље водите бригу о свом понашању, овога пута у оквиру виртуелних учионица.

**1. ШКОЛСКЕ ОБАВЕЗЕ**

**Приликом извршавања ваших обавеза морате водити рачуна о следећем:**

1. Поштуј време за извршење постављених задатака од стране наставника;

2. Редовно присуствуј у виртуелној учионици, по распореду часова;

3. За све нејасноће које имате можете се обратити одељењском старешини или наставнику;

4. Редовно пратите обавештења и упутства која шаљу одељенске старешине и наставници;

5. Очекује се свакодневна међусобна комуникација с наставницима по питању

послатих материјала и домаћих задатака/по распореду часова;

6. Ваше је право да добијете повратну информацију о свом раду - за све задатке и обавезе које ћете извршавати током боравка и рада у виртуеалној учионици;

7. Уредно извршавај своје обавезе и активности;

**8.** Обавезно у виртуелној учионици буди активан;

9. Редовно пратите и wеб страницу школе - www.svilojevo.edu.rs.

**2. КОМУНИКАЦИЈА**

1. Строго је забрањен било какав облик вербалног насиља унутар виртуелне учионице;

2. Потребно је да се наставницима обраћате пристојно и с поштовањем;

3. Не покрећи комуникацију унутар виртуелне учионице (дописивање), осим ако то од тебе тражи наставник или имаш неких нејасноћа везаних за наставу;

4. Унутар виртуелне учионице објављуј искључиво само оне садржаје који су везани за наставу и које од тебе траже наставници;

5. Строго је забрањено преузимање и крађа туђих садржаја који ће се објављивати у виртуелној учионици (нпр.домаћи задатак);

6. Објављен материјал (нпр.домаћи задатак) треба да буде резултат твог рада, а не преписан или преузет са интернета;

7. Приликом писања коментара избегавај коришћење emoji-a (тзв. смајлића), избегавај коришћење скраћеница;

8. Труди се да пишеш у складу и са правилима граматике српског језика.

**НЕ ЗАБОРАВИ: Комуникација унутар виртуелне учионице је СЛУЖБЕНА КОМУНИКАЦИЈА!**

 Управа школе